Donatello

**Donatello**, pravog imena **Donato di Niccolo di Betto Bardi**, je bio talijanski kipar (Firenca, oko 1386. – Firenca, 13. prosinca 1466.); majstor ranorenesansnoga kiparstva inspiriranog antičkim idealima.

## Biografija

Donatello je prvu kiparsku poduku stekao kod Nicolla di Banca, a pristupio je u Ghibertijevu radionicu u dobi od 18. g., oko 1403. g., te s Ghiberttijem ostao tri godine. Donatello je u bio obdaren svime što je bilo potrebno tadašnjem umjetniku: izvanredna tehnička jasnoća, duboka privrženost humanističkim idealima, ne manje duboka temperamenta i neka vrsta unutarnje žudnje koja ga je gonila da ispovijeda vlastiti nemir unatoč strogom nadzoru blistava uma.

Za pročelje firentinske prvostolnice u mramoru je izveo niz kipova svetaca i proroka. 
Iz toga ranijeg perioda Donatellova stvaralaštva potječe i njegov prvi David, *David u mramoru*, kojeg je napravio za grad Firencu (David je bio simbol otpora Firence prema moćnijem neprijatelju Milanu).

U nišama *Or San Michele* u Firenci Donatello je izradio dvije skulpture koje tako samostalno stoje i upiru izvan tog gotičkog arhitektonskog okvira da su životnije od antičkih skulptura. Jedna predstavlja Sv. Marka (1411.-1413.), a druga je zaštitnik Firence Sv. Juraj (1415.-1417.). Ispod Juraja nalazi se jedinstven plošni reljef koji posjeduje dotad nepoznatu iluziju beskrajne dubine. Nešto što nije uspjelo ni antičkim umjetnicima.

U nišama Giottovog zvonika nalaze se četiri proroka (1416.-1435.). Ovi proroci se odlikuju snažnom modelacijom i odlučnom karakterizacijom. Za to doba realizam karaktera je revolucionaran.

Oko 1425. g. radio je reljef *[[Herodova gozba]]* za krstionicu *Sv. Ivana* *katedrale u [[Siena|Sieni]]. To je najstariji primjer reljefa rađenih po principu [[Filippo Brunelleschi|Brunelleschijeve]] linearne [[perspektive]].

Oko [[1430]]. g. nastaje [[akt]] *Brončani David* i kameno portretno poprsje *Nicollo da Uzzana*, prvi takvi primjerci poslije antike, prorotipovi svih poslije koncipiranih djela tog žanra. Donatellov *Brončani David* je prva gola skulptura u prirodnoj veličini još od antike, a jedinstven je po divno uravnoteženom *contrappostu* nedoraslog dječaka.

Boravak u [[Rim]]u i studij antičkih spomenika sa Brunelleschijem ostavlja još dublje tragove u njegovim kasnijim radovima. Nastaju djela inspirirana antičkom težnjom realnog prikaza ljudskog lika i njihovog karaktera (*Navještenje* u firentinskoj crkvi *Sta Croce*). Reljefi s dječacima koji plešu, sviraju ili pjevaju su antički motivi *putta*, preuzeti s rimskih [[sarkofag]]a i oblikovani kao [[anđeo|anđeli]].



Godine [[1443]]. Donatello napušta Firencu i odlazi na sjever, u [[Padova|Padovu]], gdje vlada [[Mletačka Republika]]. Donatella su unajmili da radi raspelo i uredi baziliku [[Antun Padovanski|Sv. Antuna Padovanskog]]. Iako je na sjeveru Italije bio kritiziran zbog preživotnog i nedovoljno klasičnog oblikovanja ljudskog tijela, u Padovi izvodi brojne radove za baziliku sv. Antuna (*Raspeće*) i u bronci lijeva čuveni konjanički kip venecijanskog [[kondotjer]]a *Gattamelate* (oko 1445.-1450.). To je umjetnikovo najveće djelo u bronci, prvo djelo te vrste u renesansi izrađeno po uzoru na kip rimskog cara [[Marko Aurelije|Marka Aurelija]], te antičkih konja na pročelju *crkve sv. Marka* u [[Venecija|Veneciji]]. Prva konjanička skulptura nakon antike koja slobodno stoji u prostoru nalazi se još uvijek na prvobitnom položaju na visokom postolju ispred bazilike Sv. Antuna Padovanskog.
To razdoblje je najplodnije umjetnikovo razdoblje. Donatello ima radionicu sa 20 pomoćnika. U četiri godine iz Donatellove radionice izašlo je 29 skulptura od kojih je 16 umjetnik načinio vlastitom rukom.

Donatello se vraća u Firencu. Nakon deset godina odsustva u Firenci se umjetnička i duhovna klima mnogo promijenila. Njegova djela do 1466. g. prolaze pokraj glavnog toka, ali možda sa svojom snagom izražajnosti nadilaze sve što je umjetnik do sada napravio. U posljednjoj fazi okreće se naturalističkoj ekspresiji (*Judita i Holoferno*; *Marija Magdalena*).

Znatno je utjecao i na slikarstvo *quattrocenta* u nastojanju za [[anatomija|anatomski]] što vjernijom i plastičnom modelacijom tijela.

Godine [[1466]]., Donatello, najraniji “usamljeni genije” renesansnog kiparstva, je umro. Sahranjen je, po želji *Cosima di Medicia*, u crkvi *San Lorenzo* kraj Cosimovog groba.



== Djela ==
*Ivan Evanđelist*, jedna od četiri velike skulpture u stolnoj crvi u Firenzi je prva samostalna skulptura mladog kipara. Radio ju je 6 godina. Od tada je počeo Donatellov uspon.

Na *Mramornom Davidu* se da primijetiti još uvijek snažna gotička linija, ali i nova kvaliteta u vidu savitljive elegancije cijele kompozicije. [[Golijat]]ova glava podsjeća na likove antičkih bogova. Iz računa koje je Donatello ispostavio znamo da je cijela skulptura bila obojena, tako da je davala jako vedar ton jednom u zbilji surovom prizoru.

Svaki od *Proroka* s [[Firentinska katedrala|katedrale u Firenci]] ima svoj karakter za koji je Donatello proučavao [[Biblija|Bibliju]] i prenosio u kamen svoja zapažanja. Da je i sam umjetnik iznimno cijenio svoje djelo govori i činjenica da je to prvo njegovo potpisano djelo. Skulpture su smještene na 40tak metara visine i teško su vidljive čak i s krovova susjednih zgrada, međutim kada su pitali Donatella zašto se trudio toliko na njima kada ih nitko neće vidjeti, on je odgovorio: *Ali, vidjet će ih Bog!*

Prvo Donatellovo djelo u [[bronza|bronci]], kip *Sv. Ljudevita od Tolousea*, su naručili francuski plemenitaši koji su postajali sve moćniji. Tehniku lijevanja u bronci Donatello je naučio od svog majstora Ghibertija.

*Herodova gozba* je jedan od najstarijih primjera reljefa rađenih po principu [[Filippo Brunelleschi|Brunelleschijeve]] linearne [[perspektive]]. Nezgrapno koncipirani likovi u prednjem planu nam nagovještavaju da gledamo dalje, te tako vidimo u središnjem otvorenom prostoru drugi plan, te se otvaraju arkade i vidi se nadalje treći plan i sve tako u beskrajnu dubinu.



Jedan od razloga zašto je Donatello došao u Padovu je veliki konjički spomenik *Gattamelate* (rađen oko [[1445]].-[[1450]].), nešto ranije umrlog velikog Mletačkog vojskovođe. Ogromna statua, 3,36 x 3,96 m, izvrsno je uravnotežena. najveći problem kod konjičkih skulptura je taj što tanke noge nose ogromnu težinu tijela. Kod svih dotadašnjih skulptura jedna noga konja je bila u zraku, što je izbacivalo iz ravnoteže cijelu [[kompozicija (likovna)|kompoziciju]]. Donatello je pod tu podignutu nogu postavio modernu [[top]]ovsku kuglu i tako je sa jednom malom intervencijom uravnotežio cijelu kompoziciju. [[Gattamelata]] je rađen po najnovijoj renesansnoj modi; on nije dio grobnice, već je namijenjen tome da ovjekovječi slavu velikoga vojnika. Donatello je stvorio lik koji potpuno sjedinjuje ideal i stvarnost. Generalov oklop je kombinacija moderne konstrukcije i klasičnih pojedinosti. Glava je neobično individualna, ali i obdarena pravom rimskom plemenitošću.

Drvena *Marija Magdalena* ([[1455]].) je vjerovatno najbolji primjer umjetnikove težnje da prikaže duboku religioznost i ljudsku suosjećajnost. Samom temom i udaljavanjem od ideala renesanse, pobjedom ljudskog duha nad tijelom u njoj vidimo vraćanje onoj [[Gotika|gotičkoj]] pobožnosti.

== Galerija ==
<gallery>
Datoteka:Stmark.jpg|*Sv. Marko*, 1411.-1413., mramor, Or San Michele, [[Firenca]].
Datoteka:Prophet Donatello OPA Florence.jpg|*Prorok*, 1416., mramor, Muzej katedrale u Firenci.
Datoteka:Opera del duomo (FI), donatello, profeta 1418-20.JPG| *Prorok*, 1417., mramor, Muzej katedrale u Firenci.
Datoteka:TombaGiovanni.jpg|*Grobnica pape Ivana XXIII*, 1419., Krstionica u Firenci.
Datoteka:Donatello david plaster replica head and shoulders front right 1000px wide.jpg|Glava [[Kralj David|Davida]].
Datoteka:Cantoria Donatello OPA Florence.jpg|*Kantorija firentinske katedrale*, 1433., mramor.
Datoteka:Gs287.jpg| Fotografija *Gatamelatte* iz 1903.
Datoteka:Firenze.PalVecchio.Donatello.JPG| *Judita i Holoferno*, 1455., bronca, Palača Vecchio, Firenca.
</gallery>

== Veze ==
* [[Rana renesansa]]
* [[Povijest Italije]]
* [[Skulptura|Kiparstvo]]

== Izvori ==
* *Enciklopedija likovnih umjetnosti*, Matica Hrvatska, Zagreb, 1975. god.
* Dr. Jadranka Damjanov,* Likovna umjetnost 2.*, Školska Knjiga – Zagreb, 1997. god.
* Radovan Ivančević, *Umjetnost razdoblja život III.*, Profil, Zagreb, 2001. god.
* Antun Karaman, *Opća povijest umjetnosti*, Školska Knjiga, Zagreb, 2004. god.
* Gina Pischel, *Opća povijest umjetnosti 3.*, Mladost, Zagreb, 1975. god.
* H. W. Janson, *Art History*, Thames & Hudson, London, 1997.
* Several Authors, *History Of Western Art'', McGraw Hill, New York, 2001.

## Vanjske veze

* Biografija Donatella s daljnim poveznicama 
* Donatello: Galerija fotografija
* Donatello, Projekt Gutenberg.